Sagsainn

'S e saor-stàit Gearmailteach a tha ann an **Sagsainn** (*Sachsen* sa Ghearmailtis, *Saxony* sa Bheurla). Tha Dresden na phrìomh-bhaile.

## Suidheachadh
Tha Sagsainn ann an earra-dheas na Gearmailt. Tha Brandenburg agus Sagsainn-Anhalt air taobh tuath dheth. Anns an iar tha Thüringen agus Bayern ann. Ann an ceann a deas Sagsainn tha an t-Seic agus tha a' Phòlainn san ear.

## Na bailtean mòra
'S e Leipzig am baile as motha ann an Sagsainn. Tha e anns an iar-thuath Sagsainn. 'S e "Leipziger Messe" (Fhèill Leipzig) aon dhe na h-àiteachan-fèille as aosta air feadh an t-saoghail. Chaidh na togalaichean ath-nuadhachadh ann an 1996. An-diugh tha Leipzig cliùiteach m. e. airson an "Leipziger Buchmesse", (fèill leabhraichean Leipzig). Tha Radio MDR an seo cuideachd.

Tha Dresden na phrìomh-bhaile Shagsainn. 'S e cridhe poileataigeach agus cultarach a th' ann. 
Tha Chemnitz anns an ear agus Zwickau anns an earra-dheas cudthromach airson eaconomaidh. 'S e Plauen anns an iar-dheas am baile as motha anns an *Vogtland*. Tha Görlitz air taobh an iar an abhainn Neiße. An dèidh an Dàrna Cogaidh chaill iad an dàrna pàirt dhen bhaille air taobh an ear na h-aibhne don Phòlainn. An-diugh 's e Zgorzelec an t-ainm a th' air a' phàirt Phòlannach.

Chan eil Bautzen anns an earra-dheas uabhasach mòr, ach 's e prìomh-bhaile nan Sorbach a th’ ann.

## Cruinn-eòlas

### Cruth na tìre

Tha cruth na tìre Shagsainn ag atharrachadh bhon thuath, far a bheil an dùthaich rèidh, gu deas, far a bheil na beanntan àrda ann.

Timcheall air Leipzig tha an *Leipziger Tieflandbucht* ann, roinn far a bheil an talamh glè thorrach. Anns an àm a dh’fhalbh bha mòran mèinnean-ghuail ann. Ach an uair sin chuireadh craobhan is lusan air ais air an àite agus cleachdar e mar àite cleasachd an-diugh.

Ri taobh an abhainn Elbe agus timcheall air Dresden tha an *Dresdner Elbtal* (Gleann Elbe Dresden) ann. Eadar 2004 is 2009 bha pàirt den ghleann Elbe na Làrach Dhualchas na Cruinne den UNESCO. Air sgàth 's gu bheil an t-sìde nas blàithe agus nas tiorma an-sin, tha fìon-liosan agus àiteachas measan an seo.

Taobh an ear-thuath Shagsainn tha an *Niederlausitz* le coilltean-feàrna, talamh-fraoch agus coilltean-giùthsach ann.

Ach tha an *Oberlausitz* air taobh an earra-dheas Shagsainn ioma-chruthach. Tha an *Oberlausitzer Heide und Teichgebiet* faisg air Bautzen a' gabhail a-steach roinnean le fraoich is lochan a tha cudromach do bhith-chruinne. Mar sin chaidh e a dhìonadh mar Ionad-dìon Nàdair  leis an UNESCO ann an 1996. Ann am mheadhan an Oberlausitz tha cnocan beaga ann le talamh math airson àiteachas. Air àirde a deas tha an *Lausitzer Bergland* ann a tha a' gabhail a-steach an *Zittauer Gebirge*. Tha a' chuid as motha den talamh à clachan ghràineil.

Tha *Sächsisches Mittelgebirge* le cnocan beaga sgaoilte bhon iar gu ear Shagsainn. Air àird a deas na dùthcha tha beanntan mòra ann ris an canar: Vogtland le Elstergebirge, Erzgebirge, Elbsandsteingebirge agus Lausitzer Bergland leis an Zittauer Gebirge (bhon iar gu ear).

### Beanntan

Tha *Schneehübel* (974 m) agus *Schneckenstein* (883 m) anns am Vogtland. 'S e *Hoher Brand* (805 m) a' bheinn as àirde anns an Elstergebirge. Anns an Erzgebirge tha am *Fichtelberg* (1215 m), an *Eisenberg* (1208 m), an *Auersberg* (1019 m) agus an *Einsberg* (1003 m) nas àirde na 1000 meatair. Tha an *Großer Zschirnstein* (562 m) anns an Elbsandsteingebirge. 'S e *Lausche* (793 m) a' bheinn as àirde anns an Zittauer Gebirge.

### Aibhnichean
Seo cuid de na h-aibhnichean as cudromaiche, tha iad a' ruith gu tuath: 
* Elbe, an t-aona abhainn a tha math gu leòr airson bàtaichean mòra
* Mulde 
* Weißeritz
* Zschopau 
* Weiße Elster 
* Spree 
* Lausitzer Neiße, 's e an abhainn seo a' chrìoch eadar a' Ghearmailt agus a' Phòlainn.

## Mion-chànain
Ann ann Sagsainn tha Sòrbais Uarach ga bruidhinn, gu h-àraidh eadar Bautzen (Budyšin), Kamenz (Kamjenc) agus Hoyerswerda (Wojerecy).
Tha eadar 40,000 is 55,000 duine a' cleachdadh Sorbais Uarach mar phrìomh-chànain. 'S e Bautzen teis-meadhan nan Sorbach agus cridhe dhen bheatha chultarach. Tha mòran bhuidhnean an seo a tha ag obair gus a' chànain aca a shàbhaladh. 

Tha inbhe thèarainte is oifigeil aig Sòrbais Uarach mar mhion-chànain anns a' Ghearmailt. 

## Iomraidhean


## Ceanglaichean a-mach
* Ionad-dìon Nàdair Oberlausitz

Roinn-seòrsa:A' Ghearmailt